3.1 ลักษณะผลิตภัณฑ์

การประกอบธุรกิจของแต่ละสายผลิตภัณฑ์หรือกลุ่มธุรกิจของบริษัทโดยแยกตามตารางโครงสร้างรายได้
แยกแสดงได้ดังนี้

บริษัท ไทยบรรจุภัณฑ์และการพิมพ์ จำกัด (มหาชน)

ลักษณะผลิตภัณฑ์หลัก คือ บรรจุภัณฑ์กล่องกระดาษดำเนินการผลิตตามแบบ หรือตัว อย่าง
ที่ลูกค้ากำหนดมา จึงเน้นภาพลักษณ์ที่โดดเด่นและสวยงาม กระดาษเป็นบรรจุภัณฑ์ที่นิยมใช้กันมาก
สำหรับบรรจุสินค้าเพื่ออุปโภคบริโภคโดยตรง เนื่องจากราคาถูก น้ำหนักเบา
อีกทั้งสามารถนำมาผลิตใหม่ (Recycle)ได้สามารถนำเสนอได้หลายรูปทรง เช่น ถุง ซอง กล่อง
เป็นต้น บรรจุภัณฑ์กระดาษ ควรมีคุณสมบัติที่ไม่ฉีกขาดง่ายและสามารถต้านทานแรงทะลุได้ดี
ดังนั้นบริษัทจึงได้ศึกษาวิธีการที่จะทำให้บรรจุภัณฑ์กระดาษมีความทนทาน
โดยใช้วิธีการเคลือบหรือชุบผิวด้วยน้ำยาวานิชหรือน้ำยาวอเตอร์เบส และใช้วิธีการขัดเงาด้วย
น้ำยาเคลือบเงา
เพื่อให้เกิดความเงางามและรักษาสีสันของสิ่งพิมพ์ให้คงอยู่ในสภาพเดิมได้ยาวนานและได้ทำการพัฒนากรรมวิธีดังกล่าวจนสามารถนำมาใช้กับผลิตภัณฑ์ของบริษัทได้เป็นอย่างดี
ผลิตภัณฑ์หลัก และสินค้าที่เกี่ยวข้องของบริษัทแบ่งเป็น 2 ชนิด คือ

(1) กล่องกระดาษประกบฟูก (Paperboard with Corrugated Fiberboard)

มีกรรมวิธีการผลิตโดยการพิมพ์ออฟเซ็ทเป็นลวดลาย
และสีสันลงในกระดาษแข็งการ์ดบอร์ดหรือกระดาษขาวหน้าแป้งแล้วนำไปประกบ (Laminated)
กับกระดาษลูกฟูก (Kraft) ซึ่งบริษัทจะเน้นการผลิตกระดาษลูกฟูกลอน B
ซึ่งเป็นลูกฟูกพิมพ์ลอนใหญ่ใช้บรรจุสินค้าที่มีขนาดใหญ่ และต้องการความแข็งแรงส่วนลูกฟูกลอน E
ซึ่งเป็นลูกฟูกลอนเล็กที่สุดใช้กับสินค้าที่ต้องการกล่องที่มีความสวยงาม และพิถีพิถัน โดยมีทั้งชนิด 2
ชั้น และ 3 ชั้น ต่อจากนั้นนำไปปั๊ม (Diecut) ให้ได้รูปร่างและขนาดเท่ากับกล่องที่ลูกค้าต้องการ
จากนั้นนำไปขึ้นรูปเป็นกล่องกระดาษ สินค้าที่นิยมใช้กล่องชนิดนี้ เช่น กล่องผงซัก ฟอกขนาดใหญ่
กล่องของเด็กเล่น กล่องบรรจุเครื่องครัว เป็นต้น

(2) กล่องกระดาษแข็ง (Paperboard Boxes)

มีกรรมวิธีการผลิตเช่นเดียวกับกล่องกระดาษประกบฟูก
แต่ไม่ต้องผ่านขั้นตอนการประกบกระดาษลูกฟูกเท่านั้น
ส่วนใหญ่ใช้บรรจุสินค้าที่สัมผัสกับสินค้าอุปโภคบริโภคโดยตรง เช่น ผงซักฟอกขนาดกล่องเล็ก
ผลิตภัณฑ์เครื่องใช้ไฟฟ้า อุปกรณ์อิเลคทรอนิคส์ ผลิตภัณฑ์ประเภทอาหาร เช่น
อาหารเช้าชนิดเกล็ดและผง อาหารเสริมสุขภาพ ยารักษาโรคต่าง ๆ
เครื่องใช้ส่วนตัวและเครื่องใช้ในครัวเรือน เป็นต้น

 บริษัท ที พี พี อินเตอร์เนชั่นแนล จำกัด 

บริษัทประกอบธุรกิจด้านการลงทุนในกิจการ หรือโครงการต่าง ๆ ที่มีความเสี่ยงต่ำ
และมีความชำนาญ

3.2 การตลาด และภาวะการแข่งขัน

กลยุทธ์ที่ทางบริษัทฯ ได้ใช้ในปี 2550 นั้น ได้ประสบความสำเร็จดังที่ได้คาดหวังไว้
โดยบริษัทฯสามารถเพิ่มยอดขายได้กว่า 30%
ทั้งนี้ยอดขายที่เพิ่มขึ้นมาจากการได้ส่วนแบ่งทางการตลาดเพิ่มขึ้นจากลูกค้ารายหลักของบริษัทฯเป็นส่วนมาก
ถึงแม้ว่าเศรษฐกิจภายในประเทศและเศรษฐกิจโลกจะมีปัญหาอันเนื่องมาจากผลกระทบของวิกฤตซับไพร์ม
ในประเทศสหรัฐอเมริกาก็ตาม

วิกฤตที่เกิดขึ้นในสหรัฐอเมริกาในปี 2550
นั้นมีแนวโน้มว่าจะมีความรุนแรงต่อระบบเศรษฐกิจของสหรัฐ
เป็นอย่างมากและจะส่งผลกระทบต่อภูมิภาคอื่นในปี 2551 นี้อย่างแน่นอนในทางภาคอุตสาหกรรม
เพราะการบริโภคภายในประเทศของสหรัฐจะต้องลดลง
การนำเข้าสินค้าก็จะมีปริมาณลดลงตามไปด้วย ผู้ส่งออกซึ่งเป็นลูกค้ารายหลักของบริษัทฯ
ก็ได้มีการปรับกลยุทธหันมาเน้นลูกค้าในเอเชียมากขึ้น
เพราะการเติบโตของเศรษฐกิจในเอเชียยังคงมีความมั่นคงมากกว่าในทวีปอเมริกา

ในปี 2551 บริษัทฯ จะยังคงใช้กลยุทธเดิมในปี 2550
ในการขยายส่วนแบ่งการตลาดในลูกค้ารายหลักของบริษัทฯต่อไปซึ่งในลูกค้าหลายราย
ทางบริษัทฯยังมีส่วนแบ่งการตลาดไม่ถึงครึ่งหนึ่ง อันเป็นช่องทางที่สามารถจะทำให้เพิ่มยอดขายในปี
2551 ได้อีก ประกอบกับการที่จะพยายามสร้างทีมออกแบบและพัฒนาบรรจุภัณฑ์ของบริษัทฯ
เพื่อนำเสนอรูปแบบใหม่ๆให้กับลูกค้า
อันเป็นการเพิ่มศักยภาพในการบริการของบริษัทฯให้มีความสัมพันธ์กับลูกค้ารายหลักแน่นแฟ้นมากขึ้น

ในปี 2550 ราคาน้ำมันในตลาดโลกได้ปรับตัวสูงขึ้นอย่างต่อเนื่อง
ทำให้ต้นทุนในการผลิตและการขนส่งปรับตัวสูงขึ้นตาม
แต่การปรับราคาขายในสินค้าไม่สามารถที่จะทำได้ อันเนื่องมาจากการแข่งขันในตลาด
ถ้าปรับราคาขายสูงขึ้นนั้นก็หมายถึงทำให้สัดส่วนทางการตลาดอาจจะต้องลดลง
ผู้ผลิตส่วนใหญ่จึงยังคงยืนราคาขายไว้

3.3 การจัดหาผลิตภัณฑ์หรือบริการ

(ก) ในการจัดซื้อหรือจัดหาวัตถุดิบที่เข้ากระบวนการผลิต

หนึ่งในเป้าหมายหลักของการจัดซื้อ ได้แก่ การลดต้นทุน
นอกจากเป้าหมายด้านคุณภาพที่ได้มีการนำระบบมาตรฐาน ISO มาใช้ควบคุมแล้ว
โดยที่ผ่านมาได้ผลตอบรับเป็นอย่างดีแต่ในสภาวะเศรษฐกิจที่ผันผวน
สืบเนื่องจากราคาน้ำมันปรับตัวสูงขึ้นเรื่อยๆ ทำให้ส่งผลกระทบต่อราคาวัตถุดิบทุกชนิดด้วย
ดังนั้นการลดต้นทุน
จึงเป็นเป้าหมายสำคัญที่ฝ่ายจัดซื้อจะต้องเร่งดำเนินการวิเคราะห์ร่วมกับบรรดาซัพพลายเออร์
ถึงปัจจัยที่จะช่วยลดต้นทุน โดยต้องไม่ส่งผลกระทบต่อคุณภาพ ทั้งในระยะสั้นและระยะยาว

(ข) กระบวนการผลิตที่มีผลกระทบต่อสิ่งแวดล้อม

1. จัดทำโครงการศึกษาข้อมูลแหลงกำเนิด และปริมาณน้ำเสียของโรงงาน ดังมีรายละเอียดดังนี้

ความมุ่งหวังของโครงการ

-   ทราบแหล่งกำเนิดน้ำเสียของโรงงานทั้งหมด

-   ทราบปริมาณน้ำเสียที่เกิดขึ้นในแต่ละจุด

-   ทราบถึงคุณภาพ และคุณลักษณะของน้ำเสียแต่ละจุด

-   สามารถนำข้อมูลที่ได้มาประกอบการออกแบบระบบบำบัดน้ำเสียได้

ประโยชน์ที่คาดว่าจะได้รับ

-   ทราบถึงข้อมูลของน้ำเสียที่แท้จริง

-   นำข้อมูลที่แท้จริงไปออกแบบระบบบำบัดน้ำเสียได้ถูกต้อง สามารถรองรับแหล่งน้ำเสียได้ทั้งหมด

-   ช่วยให้การจัดการเป็นไปตามแผนงานของระบบ ISO 14001

รายละเอียดโครงการเดิม

ปัจจุบันมีการบำบัดน้ำเสียเฉพาะจุดที่มีการล้างแม่พิมพ์เท่านั้น
ทำให้คุณภาพน้ำเสียที่ออกจากโรงงานสู่สาธารณะไม่ผ่านเกณฑ์มาตรฐานของหน่วยงานราชการที่กำหนดไว้
เนื่องจากมีแหล่งน้ำเสียอีกหลายจุดที่ไม่ได้ผ่านการบำบัดปล่อยรวมออกไปด้วย

รายละเอียดการดำเนินการใหม่

1. แหล่งกำเนิดน้ำเสีย

1.1 ตรวจเช็คหาแหล่งกำเนิดน้ำเสียทั้งหมด

2. ปริมาณน้ำเสียที่เกิดขึ้น

2.1 ติดตั้งอุปกรณ์ตรวจเช็คปริมาณการใช้น้ำในจุดที่จำเป็น

2.2 ตรวจปริมาณการใช้น้ำจากคู่มือของเครื่องจักร

3. ตรวจวิเคราะห์คุณภาพของน้ำเสีย

3.1 ตรวจวิเคราะห์คุณภาพน้ำเสียแต่ละจุด

3.2 ตรวจเช็คคุณลักษณะทั่วไปของน้ำเสียแต่ละจุด

4. สรุปผล

4.1 รวบรวมข้อมูลทั้งหมด จัดพิมพ์เป็นเอกสารรายงาน

4.2 ทำไดอะแกรม แหล่งกำเนิดน้ำเสียที่เกิดขึ้นทั้งหมด

2. จัดให้มีการอบรมให้ความรู้กับพนักงาน เกี่ยวกับระบบ ISO 14001
และข้อมูลการจัดการขยะแต่ละประเภท โดยมีรายละเอียดดังนี้

การอบรมเกี่ยวกับระบบ ISO 14001

1) นโยบายสิ่งแวดล้อม (Environmental policy)
การจัดการสิ่งแวดล้อมเริ่มด้วยผู้บริหารสูงสุดขององค์กร
ต้องมีความมุ่งมั่นที่จะดำเนินการอย่างจริงจัง และกำหนดนโยบายสิ่งแวดล้อมขององค์กรขึ้น
เพื่อเป็นแนวทางสำหรับการดำเนินงานของพนักงานในองค์กร

2) การวางแผน (Planning) เพื่อให้บรรลุนโยบายสิ่งแวดล้อม
องค์กรจึงต้องมีการวางแผนในการดำเนินงาน

3) การดำเนินการ (Implementation)
เพื่อให้การดำเนินการด้านการจัดการสิ่งแวดล้อมเป็นไปตามแผนที่วางไว้

4) การตรวจสอบและการแก้ไข (Checking & corrective action)
เพื่อให้การจัดการสิ่งแวดล้อมได้รับการตรวจสอบ และแก้ไข 

5) การทบทวนและการพัฒนา (Management review)
ผู้บริหารองค์กรต้องทบทวนระบบการจัดการสิ่งแวดล้อม ในระยะเวลาที่เหมาะสม
เพื่อให้การจัดการสิ่งแวดล้อม มีการพัฒนาอย่างสม่ำเสมอ

การอบรมเกี่ยวกับข้อมูลการจัดการขยะ

1) ขยะมูลฝอย คือ ขยะต่างๆ ที่เกิดขึ้นไม่เป็นพิษหรืออันตรายร้ายแรง ได้แก่
วัสดุหรือเศษวัสดุที่ไม่ใช้แล้ว เช่น เศษอาหาร เศษใบไม้ ถุงพลาสติก ซองบะหมี่กึ่ง สำเร็จรูป
ห่อขนมลูกอม เป็นต้น

2) ขยะทั่วไป / รีไซเคิล (Recyclable waste) หมายถึง ขยะ ของเสีย หรือวัสดุเหลือใช้
ซึ่งสามารถนำกลับมาใช้ประโยชน์ใหม่ได้ โดยนำมาแปรรูปเป็นวัตถุดิบในกระบวนการผลิต เช่น แก้ว
กระดาษ กระป๋องเครื่องดื่ม เศษพลาสติก เศษโลหะ เป็นต้น

3) ขยะอันตราย (Hazardous waste) หมายถึง ขยะหรือเศษวัสดุอุปกรณ์ที่ไม่ใช้แล้ว
ที่มีองค์ประกอบหรือ ปนเปื้อนวัตถุอันตรายชนิดต่างๆ เช่น ถ่านไฟฉาย หลอดฟูออเรสเซนต์
แบตเตอรี่ ชนิดต่างๆ ภาชนะบรรจุ สารกำจัดศัตรูพืช ภาชนะบรรจุน้ำยาทำความสะอาดชนิดต่างๆ
กระป๋องสเปรย์บรรจุสีหรือสารเคมี เป็นต้น